*VEGA præsenterer:*

**Scarlet Pleasure gentager successen med palmer og sommerstemning i VEGA**

*Succestrioen tager deres solide hitparade og medrivende liveshow med i Store VEGA d. 24. oktober.*

Scarlet Pleasure er et af tidens største og mest progressive popnavne, hvis musik for alvor fangede danskernes opmærksomhed i 2017.

Bandet leverer stemningsfulde, stærke melodier, der ligger i grænselandet mellem sexet 90’er R&B og groovy 80’er pop. Helt forrest i lydbilledet står frontfigur Emil Golls dragende vokal og kølige nordiske udstråling. Med ham er rytmegruppen, Joachim Dencker på trommer og Alexander Malone på bas, som leverer den groovy lyd, der danner en solid bund til den lyse vokal.

Med Scarlet Pleasure i ørerne får du følelsen af vind i håret, duften af sandstrand i Californien, kærlighed til de store vidder og solbrændte kvinder på nethinden. Det emmer simpelthen af sommerstemning, solbriller og feel good vibes i trioens selskab.

Gruppen har i løbet af de seneste år cementeret deres navn, som et af de absolut største på den danske livescene. Den unge trio har flere gange indtaget Store VEGA med deres solide hitparade og altid medrivende liveshow, som også har placeret dem blandt hovednavnene på en lang række af landets festivaler.

Siden udgivelsen af deres debut-ep *Mirage* har trioen sprøjtet en perlerække af hits som ”Windy”, ”Under the Palm Trees”, ”The Strip”, ”Heat”, ”Wanna Know”, ”Deja Vu” og ”Good Together” ud med millioner af streams til følge.

Siden *Mirage* er det blevet til albummet albummet *Youth Is Wasted on the Young* fra 2016 og de to ep’er *Limbo* og *Lagune* fra 2017.

Sidste år høstede det produktive band for alvor frugterne af deres arbejde ved at vinde to priser ved DMA, The Voice Prisen og P3 Lytterhittet for ”Deja Vu”. I vinteren 2018 fortsatte popdrengene sejrstogtet ved at vinde en pris ved Zulu Awards og hele tre priser ved GAFFA Awards.

Til oktober vender Scarlet Pleasure tilbage til VEGA, hvor de spiller årets eneste show i København. Og vil du ind at se Emil, Joachim og Alexander og synge med på alle deres hits, så går billetterne i salg lørdag d. 21. april.

**Fakta om koncerten:**

Scarlet Pleasure (DK)

Onsdag d. 24. oktober kl. 20.00

Store VEGA, Enghavevej 40, 1674 København V

Billetpris: 275 kr. + gebyr

Billetsalget starter lørdag d. 21. april kl. 10.00 via vega.dk og Ticketmaster